夜坐懷日新
作者：周孚
朝代：宋

paragraphs: 小室頗修潔，短窗亦虛明。
讎書豈不佳，念汝翻愴情。
憶昨乾元初，春風被簷楹。
炙背俯晴軒，鏗然讀書聲。
忽起四方志，遽作千里行。
別來四寒暑，歸計猶未成。
買桂炊白玉，崎嶇客都城。
兩鬢不受愁，應已白髮生。
斗粟能幾何，終年費經營。
短鞭望馬腹，我亦饑寒并。
老懷少機械，世路多溝坑。
安得沮溺田，與子窮歲耕。